CELEX: 32014D0529
Language: sl
Date: 2014-08-12 00:00:00
Title: 2014/529/EU: Sklep Komisije z dne 12. avgusta 2014 o ukrepu, ki ga je sprejela Belgija v skladu s členom 7 Direktive Sveta 89/686/EGS za odpoklic tipa ušesnih čepov za varovanje sluha od končnih uporabnikov (notificirano pod dokumentarno številko C(2014) 5670)

14.8.2014   
            
            
               SL
            
            
               Uradni list Evropske unije
            
            
               L 242/29
            
         SKLEP KOMISIJE
   z dne 12. avgusta 2014
   o ukrepu, ki ga je sprejela Belgija v skladu s členom 7 Direktive Sveta 89/686/EGS za odpoklic tipa ušesnih čepov za varovanje sluha od končnih uporabnikov
   
      
         (notificirano pod dokumentarno številko C(2014) 5670)
      
   
   
      (2014/529/EU)
   
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Direktive Sveta 89/686/EGS z dne 21. decembra 1989 o približevanju zakonodaj držav članic v zvezi z osebno zaščitno opremo (1) in zlasti člena 7 Direktive,
   ob upoštevanju naslednjega:
   
               (1)
            
            
               Junija 2013 so belgijski organi Evropsko komisijo obvestili o ukrepu, ki zahteva odpoklic izdelka od končnih uporabnikov, in sicer ušesnih čepov za varovanje sluha, tipa Climax 13 (model za večkratno uporabo), ki ga je proizvedla družba Productos Climax S.A., Polígono Industrial Sector Mollet, c/ Llobregat no 1, 08150 Parets del Valles (Barcelona), Španija. V skladu z dokumentacijo, predloženo Komisiji, je bila ta osebna zaščitna oprema predmet postopka ugotavljanja skladnosti iz člena 11(A) Direktive, kar potrjuje certifikat ES-tipske odobritve, ki ga je izdal španski priglašeni organ „Centro Nacional de Medios de Protección – Instituto Nacional de Seguridad e Higiene en el Trabajo“ (priglašeni organ št. 0159), ki se sklicuje na ustrezne klavzule iz harmoniziranega standarda EN 352-2:1993.
            
         
               (2)
            
            
               Belgijski organi so januarja 2013 izdelek priglasili v sistemu RAPEX (priglasitev št. A12/0039/13).
            
         
               (3)
            
            
               Razlog, ki so ga belgijski organi navedli za ukrep, je neskladnost zadevnega izdelka s klavzulami § 4.1.1, 4.2.2, 4.3.6, 5 in 6 harmoniziranega standarda EN 352-2:1993 – Varovala sluha – Varnostne zahteve in preskušanje – 2. del: Ušesni čepi, kar zadeva naslednji osnovni zdravstveni in varnostni zahtevi iz Priloge II k Direktivi 89/686/EGS:
               
                           —
                        
                        
                           
                              1.4 Podatki, ki jih zagotovi proizvajalec: navodila niso v uradnih jezikih Belgije,
                        
                     
                           —
                        
                        
                           
                              3.5 Zaščita pred škodljivimi učinki hrupa: laboratorij, ki je opravil preskušanje izdelka za belgijske organe, ni mogel potrditi preskušanja na navedeni stopnji zaščite zaradi pomanjkanja homogenosti v proizvodnji (različni premeri čepov). To odstopanje je zelo pomembno in vpliva na zaščito uporabnika.
                        
                     
         
               (4)
            
            
               Belgijski organi so sklenili, da se izdelki zaradi nezmožnosti določitve stopnje zaščite štejejo za nevarne, ker bi njihova uporaba lahko povzročila poškodbo, kar je v nasprotju z zahtevami osebne zaščitne opreme (kategorija tveganja: okvara sluha).
            
         
               (5)
            
            
               Komisija je proizvajalca in distributerja v Belgiji pisno pozvala, naj sporočita svoje pripombe glede ukrepa, ki so ga sprejeli belgijski organi. Proizvajalec je v svojem odgovoru navedel, da je bil izdelek po prejemu poročila belgijskih organov in obisku inšpektorja iz „Agèncie Catalana del Consum“ (javni organ, ki je del regionalne vlade Katalonije v Španiji), ki je zasegel preostale zaloge zadevnega izdelka, umaknjen z nacionalnih in mednarodnih trgov. Stranke so nato prejele ustrezna navodila. Po izvedbi tega ukrepa so bile uničene preostale zaloge izdelka.
            
         
               (6)
            
            
               V odziv na obvestilo belgijskih organov so španski organi sporočili, da je bil sprejet ukrep za umik izdelka s trga in da je družba Productos Climax S.A. napovedala umik izdelka s trga.
            
         
               (7)
            
            
               Glede na razpoložljivo dokumentacijo, izražene pripombe in ukrepe, ki so jih sprejele zadevne strani, Komisija meni, da ušesni čepi za varovanje sluha, tipa Climax 13 (model za večkratno uporabo), niso v skladu s klavzulami § 4.1.1, 4.2.2, 4.3.6, 5 in 6 harmoniziranega standarda EN 352-2:1993, kar zadeva osnovni zdravstveni in varnostni zahtevi 1.4 in 3.5 iz Priloge II k Direktivi 89/686/EGS, saj bi lahko povzročili poškodbo, ko se vstavijo v uho –
            
         SPREJELA NASLEDNJI SKLEP:
   Člen 1
   Ukrep, ki so ga sprejeli belgijski organi glede zahteve odpoklica izdelka od končnih uporabnikov, in sicer ušesnih čepov za varovanje sluha, tipa Climax 13 (model za večkratno uporabo), ki ga je proizvedla družba Productos Climax S.A., je upravičen.
   Člen 2
   Ta sklep je naslovljen na države članice.
   
      V Bruslju, 12. avgusta 2014
      
         
            Za Komisijo
         
         Ferdinando NELLI FEROCI
         
            Član Komisije
         
      
   
   
      (1)  UL L 399, 30.12.1989, str. 18.